OECD:n toimintaohjeet ovat valtioiden esittämiä suosituksia monikansallisille yrityksille vastuullisesta liiketoiminnasta kansainvälisessä toimintaympäristössä. Toimintaohjeet perustuvat kansainvälisille standardeille. Näitä ovat muun muassa kansainvälinen ihmisoikeusasiakirja, kansalaisoikeuksia ja poliittisia oikeuksia koskeva kansainvälinen yleissopimus, taloudellisia, sosiaalisia ja sivistyksellisiä oikeuksia koskeva kansainvälinen yleissopimus sekä ILO:n julistus työelämän perusperiaatteista ja -oikeuksista.
Toimintaohjeet ovat ainoa vastuullista liiketoimintaa koskeva säännöstö, jota valtiot ovat sitoutuneet edistämään. Toimintaohjeiden tavoitteena on edistää yritysten osallistumista taloudellisen, ekologisen ja sosiaalisen kehityksen edistämiseen kaikkialla maailmassa.
Toimintaohjeiden noudattaminen on yrityksille vapaaehtoista. Ohjeiden noudattamista seuraavat kuitenkin kussakin toimintaohjeisiin sitoutuneessa maassa asetetut kansalliset yhteyselimet.
Toimintaohjeet ovat saatavilla verkossa suomeksi, ruotsiksi, englanniksi sekä joukolla muita kieliä.